# Antonio Maíllo Cañadas

Antonio Maíllo Cañadas (Lucena, Còrdova, 2 de novembre de 1966) és un professor i polític comunista espanyol, actual coordinador general d’Izquierda Unida des de 2024 i coordinador general d'Izquierda Unida-Los Verdes-Convocatoria por Andalucía (IULV-CA).

## Biografia

Antonio Maíllo va néixer a Lucena (Còrdova), en el si d'una família dedicada a l'artesania d'aparells d'animals del camp. Malgrat que els seus pares apostaven pel món del dret, va decidir dedicar-se a les llengües clàssiques.
Maíllo és llicenciat en filologia clàssica per la Universitat de Sevilla. Durant la seva etapa universitària, va ser un actiu participant en el moviment estudiantil i va ser triat delegat de facultat i delegat del Consell d'Alumnes. Activista d'esquerres des dels divuit anys, va ajudar a crear l'Assemblea Local d'IULV-CA de Lucena, el seu poble natal, el 1986.
Després d'aprovar el 1990, amb 23 anys, les oposicions de professor d'educació secundària, va fer classes de llatí i grec en l'IES Francisco Pacheco de Sanlúcar de Barrameda, a la província de Cadis. Va ser regidor per IULV-CA a Sanlúcar de Barrameda entre 1991 i 1995.
El 1996 va obtenir la seva plaça definitiva a l'IES San Blas d'Aracena, a la província de Huelva, del que va ser director entre 2005 i 2009. Com a docent va realitzar estades acadèmiques a Finlàndia, Bulgària i Itàlia en el marc de projectes educatius de la Unió Europea vinculats a la millora educativa i la funció directiva.
A més del llatí i el grec clàssic, parla anglès i italià. Va coordinar l'adaptació curricular de l'assignatura de llatí a la Llei Orgànica d'Educació d'Andalusia. En l'àmbit polític, va ser regidor d'Aracena, ciutat en la qual va ser candidat a alcaldia, entre 2003 i 2011. A més, des de 1996 és militant del Partit Comunista d'Espanya.
El 2009 és nomenat cap del Servei de Programes Educatius Internacionals de la Direcció General de Participació i Innovació Educativa de la Conselleria d'Educació de la Junta d'Andalusia, amb seu a Sevilla. En les eleccions generals de 2011 va ser candidat a senador en la candidatura d'IULV-CA per la província de Huelva. El juny de 2012, després de l'acord de govern a Andalusia entre el PSOE a Andalusia i IULV-CA, va ser nomenat Director General d'Administració Local de la Conselleria d'Administració Local i Relacions Institucionals de la Junta d'Andalusia.
En el Consell Andalús d'IULV-CA, celebrat el 7 de juny de 2013, va ser proposat com a candidat a coordinador de l'organització, càrrec al que accedeix el 16 de juny de 2013. El juliol de 2014, IULV-CA va celebrar eleccions primàries per a l'elecció del candidat a la presidència de la Junta d'Andalusia i Antonio Maíllo va resultar triat en obtenir el 88,39% dels vots.
Antonio Maíllo és diputat per la circumscripció de Sevilla després de les eleccions al Parlament d'Andalusia, celebrades el 22 de març de 2015. El desembre de 2015, a l'inici de la campanya de les eleccions generals de 2015, va ser ingressat d'urgència per una hemorràgia digestiva. Després de més de tres mesos allunyat de la vida política activa, i després d'una intervenció quirúrgica, va reaparèixer l'11 de març de 2016 en una entrevista a Canal Sur, anunciant que havia patit càncer i que començaria un tractament de quimioteràpia.
El 17 de març va reprendre la seva activitat parlamentària participant en una sessió de control al govern i va ser rebut amb emoció pel conjunt de diputats.

## Referències

* ↑ «Maíllo se alza con la coordinación de IU con el mayor respaldo de la historia», 16-06-2013. Arxivat de l'original el 2016-05-12. [Consulta: 16 novembre 2016].
* ↑ «Un apasionado del fútbol y del latín». La Voz de Cádiz, 09-06-2013 [Consulta: 14 abril 2016].
* ↑ «Antonio Maíllo: el profesor que quiere crear escuela». Diario Sur, 05-03-2015 [Consulta: 14 abril 2016].
* ↑ http://www.izquierda-unida.es/node/9531%7Ctítulo=%5BEnllaç+no+actiu%5D Antonio Maíllo.
* ↑ «Maíllo acepta el desafío de suceder a Valderas para liderar una nueva etapa de IU». Andaluces Diario, 08-06-2013. Arxivat de l'original el 2016-05-12 [Consulta: 14 abril 2016].
* ↑ «Maíllo se alza con la coordinación de IU con el mayor respaldo de la historia». Andaluces Diario, 16-06-2013. Arxivat de l'original el 2016-05-12 [Consulta: 14 abril 2016].
* ↑ «Maíllo, con el 88,3% de los votos, arrasa en las primarias de IU-CA». El Mundo, 06-07-2014. Arxivat de l'original el 2016-03-04 [Consulta: 14 abril 2016].
* ↑ «Diputados X legislatura: Antonio Maíllo Cañadas». Parlamento de Andalucía [Consulta: 14 abril 2016].
* ↑ «Maíllo, hospitalizado por una hemorragia digestiva». Diario Sur, 06-12-2015 [Consulta: 14 abril 2016].
* ↑ «Antonio Maíllo vuelve a la política, tras tres meses de baja, con un sincero testimonio sobre el cáncer». Eldiario.es, 11-03-2016 [Consulta: 14 abril 2016].
* ↑ «Cálido recibimiento a Antonio Maíllo en su regreso al Parlamento». Canal Sur, 17-03-2016 [Consulta: 14 abril 2016].